Grootse poging om seuns, pa van verdrinking te redArgieffoto. (Foto: Megan Swart) ŉ Groep samaritane het die afgelope naweek alles moontlik gedoen om ŉ pa en sy twee seuns van verdrinking by Wildernis in die Wes-Kaap te red. Ondanks die rowwe seetoestande, het hulle dit met die hulp van die Nasionale Seereddingsinstituut (NSRI) reggekry om die gesin na veiligheid te bring. Mike Vonk, stasiebevelvoerder van die NSRI op Wildernis, sê hulle is Vrydag om 13:20 ontbied oor twee kinders wat in ŉ gevaarlike deel van die see naby Leentjiesklipstrand swem. Minute later het nog ŉ oproep gevolg dat die seuns deur ŉ stroom meegesleur word en dat hul pa die kinders probeer red. Terwyl die NSRI se reddingspanne en medici na die toneel op pad was, het omstanders besluit om solank self te probeer help. Divan Prinsloo (34) van Pretoria was saam met sy eie gesin op die strand toe hy die voorval sien afspeel het. “Prinsloo het sy kind se lyfbord gegryp en in die water ingehardloop om te help. Toe hy die gesin bereik, het die vier van hulle aan die bord geklou terwyl hulle dieper die see ingetrek is,” sê Vonk. “Volgens Prinsloo het hy besef dat hulle nie op hul eie sal kan terugswem nie en dat hulle moet wag om gered te word. Prinsloo het die benoude seuns probeer gerusstel en hulle aangemoedig om aan die bord vas te hou en saam te skop as daar ŉ golf oor hulle spoel.” Prinsloo se vrou, Charice (32), het in daardie stadium een van die NSRI se pienk reddingsboeie gegryp en by mense op die strand gepleit om die groep te hulp te snel. Nog ŉ man (39) van Pretoria was in die gebied met vakansie. Hy was by sy suster se huis wat op Leentjiesklipstrand uitkyk toe hy Charice se hulpkreet gehoor het. “Die man, slegs bekend as Coenraad, het die pienk reddingsboei gegryp en die see ingehardloop. Toe hy die vier bereik, het hy en Divan ŉ plan beraam om na veiligheid te kom.” Coenraad het die reddingsboei gebruik om met die 13-jarige seun na veiligheid te swem, terwyl Divan saam met die tienjarige seun en sy pa die bord gebruik het om na die strand se kant te swem. Werkers by ŉ nabygeleë eiendom het die rumoer gehoor en het hulle ook na die strand gehaas om te help. Een van die werkers, ŉ 21-jarige man, het nog ŉ pienk reddingsboei gegryp om die groep wat steeds in die see was, te help. Die jongman het egter die twee mans en gesin verbygesteek toe die sterk stroom hom dieper die see ingetrek het. Hy kon danksy die reddingsboei minstens dryf. In hierdie stadium het die NSRI se reddingspan op die toneel aangekom en die jong man uit die water gered. Hulle het die 21-jarige man ook vinnig bereik en na die strand geneem. Divan, Coenraad, die twee seuns en hul pa was in daardie stadium reeds veilig op die strand. Die NSRI se paramedici en provinsiale nooddienswerkers, asook George se brand-en‑reddingsdienste, het die jong man ondersoek en behandel. Die tienjarige seun is ook op die toneel behandel. Nie een van die twee het hospitaalbehandeling nodig gehad nie. “Die 13-jarige seun en sy pa, hoewel geskok, het geen mediese behandeling nodig gehad nie,” sê Vonk. Die twee samaritane, Divan en Coenraad, was ook ongedeerd. “Die NSRI wil al die betrokkenes bedank, veral diegene wat die reddingsboeie en die lyfbord gebruik het om ander mense se lewens te red.” Die twee seuns en hul pa wat aanvanklik in die see beland het, was met vakansie aan die Tuinroete. Die gesin, wat van Nieu-Seeland af kom, maar oorspronklik van Bloemfontein is, was op pad na Knysna toe hulle by die strand stilgehou het om te swem.